### Beslutning

Ikke godkendt. Udvalget ønsker at modtage en ny ansøgning med placering af anlægget, som påvirker beboere i området mindre.

### Sagsfremstilling

## Resume og sagens baggrund

Kragerup Gods har søgt om landzonetilladelse til en flyveplads til små fastvingefly og en helipad til helikoptere på en mark nær godsets bygninger på [adresse] 33. Det ansøgte ønskes anvendt til privat brug og til gæster til godset.

En landzoneafgørelse om en privat flyveplads vurderes at være af principiel karakter og forelægges derfor Teknik- og Miljøudvalget.

## Indstillinger

Chefen for Plan, Byg og Miljø indstiller, at der meddeles landzonetilladelse jf. Planlovens § 35, til det ansøgte.

## Behandling

Teknik- og Miljøudvalget.

## Sagsfremstilling

Sagen vedr. Kragerup Flyveplads startede i oktober 2018 på baggrund af en henvendelse fra en nabo vedr. en landingsbane, som [adresse] var ved at anlægge. Administrationen kontaktede Kragerup Gods med oplysning om, at landingsbane og flyveplads-aktiviteter ikke kan etableres lovligt uden forudgående sagsbehandling og tilladelse. Birthe Simonsen søgte derefter en lovliggørende tilladelse til landingsbanen og fremadrettet brug af flyvepladsen.

I forløbet har administrationen forespurgt til eventuelle andre mulige placeringer af flyvepladsen, men da landingsbanen allerede var etableret ved sagens start, har ansøger ønsket at beholde denne placering.

*Påkrævede tilladelser til flyveplads*Ud fra bl.a. afgørelser fra Planklagenævnet, har administrationen vurderet, at en mindre flyveplads, som den ansøgte, ikke er lokalplanpligtig, men kan etableres med afsæt i en landzonetilladelse efter Planlovens § 35, stk. 1.

I Miljøstyrelsens Vejledning nr. 5 vedr. Støj fra flyvepladser står der, at en miljøgodkendelse altid er nødvendig, hvis der i en enkelt måned udføres mere end 100 operationer med bemandede motordrevne luftfartøjer. Hvis et fly både letter og lander, har det udført to operationer. [adresse] har oplyst, at der ikke vil blive mere end 100 operationer om måneden på flyvepladsen, og den forudsætter dermed ikke en miljøgodkendelse.

For at kunne tage en flyveplads i brug, kræves der endvidere en tilladelse fra Trafikstyrelsen, der er myndighed for civil luftfart. [adresse] har foretaget en anmeldelse af flyvepladsen til Trafikstyrelsen, som har oplyst, at de ikke realitetsbehandler ansøgningen, før de nødvendige tilladelser fra kommunen foreligger. Når sagen er afsluttet hos Kalundborg Kommune, sendes afgørelsen derfor til Trafikstyrelsen.

*Beskrivelse af flyveplads*Flyvepladsen er anlagt ved at udjævne et stykke af Kragerups markjord, ca. 600-700 m langt og 30 m bredt, og tilså det med græs. For enden af landingsbanen er yderligere et areal tilsået med græs. Det skal være standpladsen, hvor flyene kan parkere. På arealet er endvidere en gylletank, der ikke længere er i anvendelse. Til brug for en helipad skal tanken fyldes op og have et dæksel, som helikoptere kan lande på (se bilag 1 - Projektbeskrivelse og bilag 2 - Oversigtskort)

[adresse] ønskede oprindeligt at kunne foretage op til 150 flyvninger pr. år. Efter at der blev foretaget støjberegning, blev antallet justeret, så der nu ønskes mulighed for at kunne foretage det antal flyvninger, der kan rummes indenfor støjgrænserne.

Derfor ligger den nuværende ansøgning på årligt 450 operationer med små fastvingefly og 50 operationer med helikopter. Ca. 80 % i sommerhalvåret mellem kl. 7.00 og kl. 19.00 og ca. 20 % fra kl. 19.00 til 22.00. Da det kræver to operationer at lette og lande, vil det blive op til 250 flyvninger med fly og 25 med helikopter.

[adresse] Gods søger om beflyvning med små fastvingefly og helikoptere. Der er ikke søgt om brug af banen til faldskærmsudspring, paraglidere, sight-seeing ture eller andre aktiviteter, hvor man kan forvente at fly eller helikopter cirkler rundt over nærområdet.

Kragerup Gods har oplyst, at der ikke etableres belysning af landingsbanen, hangarer eller optankningsmuligheder. Flyvepladsen skal anvendes til privat flyvning samt til godsets gæster.

I sagsforløbet er indsendt en støjberegning fra et akkrediteret firma (se bilag 3 - Støjberegning). Støjberegningerne viser, at støjkravene ved nærmeste nabobolig kan overholdes.

Der er indsendt en foreløbig VVM screening fra [adresse] (se bilag 4 - VVM-screeningsskema). Administrationen vurderer, at VVM-screeningen ikke fører til krav om udarbejdelse af en VVM redegørelse.

Administrationen har foretaget vurdering af det ansøgte i forhold til beskyttet natur (se bilag 5 - Væsentlighedsvurdering). Det ansøgte vurderes ikke at påvirke beskyttet natur negativt.

Flyvepladsen medfører ikke opførelse af ny bebyggelse, etablering af optankningsplads eller belysning af banen, men er anlagt ved planering af markarealer, der er tilsået med græs. Administrationen vurderer derfor, at det ansøgte ikke medfører nogen væsentlig landskabelig påvirkning.

*Naboorientering*Det ansøgte har været sendt ud til naboorientering. Idet støjen fra beflyvningen af flyvepladsen må forventes at påvirke flere end de umiddelbare matrikelnaboer, er naboorienteringen sendt ud til beboere i en omkreds af 1,5 km omkring flyvepladsen.

Naboorienteringen er udsendt til 156 borgere, og der er indkommet bemærkninger fra 17 husstande eller enkeltpersoner. Da dette er en landzonesag og ikke en lokalplansag, er der ikke udarbejdet en hvidbog. Nabobemærkninger samt kvittering og svar kan ses på bilag 6-24.

En nabo har lavet en underskriftindsamling imod flyvepladsen. Her har 51 borgere underskrevet, heriblandt hovedparten af de borgere, som også har svaret individuelt på naboorienteringen.

Da dette er et åbent dagsordenspunkt, er nabobemærkningerne fra én borger ikke vedhæftet, da der er indgår følsomme personoplysninger. Borgerens bemærkninger indgår i understående liste på lige fod med andre indsendte bemærkninger.

Naboernes bemærkninger drejer sig særligt om følgende:

* Fald i ejendomsværdi som følge af naboskabet til flyvepladsen.
* Ønske om at banen kunne anlægges med en anden placering, f.eks. øst for [adresse], hvor der er færre naboer.
* Flere har bosat sig på landet for at kunne nyde fred, ro og natur, og ønsker ikke flystøj.
* Hovedparten af flyvningerne skal foregå i sommerhalvåret, hvor flest mennesker er ude i haver og på terrasser, hvor de vil opleve støjen mest.
* Bekymring for, at det lokale dyreliv skræmmes, når flyvepladsen er i brug.
* Bekymring for øget risiko for sygdomme og påvirkning af helbred grundet støj.
* Bekymring for ulykker som følge af sammenstød med flyvende fugle eller større dyr på landingsbanen.
* Ønske om større hensyn til klimaet, luftforurening og CO2-udledning.
* Ønske om bedre kortmateriale til ansøgningen.
* Oplysninger om, at flyvepladsen har allerede været taget i brug et par gange i foråret 2022.

Kragerup Gods har bekræftet, at flyvepladsen har været taget i brug ganske få gange, og oplyser videre, at dette ikke vil gentage sig, så længe flyvepladsen ikke er lovliggjort.

*Afvejning af hensyn*Administrationen vurderer, på baggrund af det fremlagte materiale, at den ansøgte flyveplads vil kunne overholde de eksisterende lovkrav til støj, natur og miljø, samt at det ansøgte ikke har nogen væsentlig landskabelig betydning. Det ansøgte vurderes endvidere at passe til de øvrige publikumsorienterede aktiviteter, som [adresse] driver.

Det vil være muligt at vægte hensynet til naboerne højere. Administrationen har i sin vurdering lagt vægt på, at der er tale om et begrænset antal flyvninger, i alt 250 om året, samt at støjgrænserne er overholdt. Selvom det ansøgte vurderes at ville påføre naboerne en gene, er det administrationens vurdering, at det ikke er i en sådan grad, at der enten skal meddeles et afslag på lovliggørelse af flyvepladsen, reduceres i antallet af operationer eller sagsbehandles med henblik på at meddele en tilladelse til en anden placering.

## Økonomiske konsekvenser

Ingen.